text: Takket være vaks borger blev tyv taget på fersk gerning
  31 december 2017 kl. 04.54
  En tyv plankede den i nat over et hegn og knuste en rude til en købmand. Det skulle han ikke have gjort blot 300 meter fra politistationen. En vaks borger så nemlig det hele og alarmerede politiet.
  Omkring klokken 02.00 natten til søndag så en vågen esbjergenser en indbrudstyv springe over et hegn og knuse en rude ind til en købmand i Kronprinsensgade i Esbjerg.
  Bjørn Pedersen, vagtchef, Syd- og Sønderjyllands Politi: " Vi kommer frem, da en 38-årig gerningsmand vil forlade købmanden med favnen fuld af cigaretter."
  Politiet blev hurtigt alarmeret, og da købmanden kun ligger 300 meter fra politistationen, tog det ikke lang tid for et par betjente at være fremme på gerningsstedet:
  - Vi kommer frem, da en 38-årig gerningsmand vil forlade købmanden med favnen fuld af cigaretter, fortæller vagtchef ved Syd- og Sønderjyllands Politi Bjørn Pedersen til TV SYD.
  Indbrudstyven - den 38 årig mand fra Esbjerg, er blevet varetægtsfængslet i 4 uger.
  